คปภ.ยกระดับจับมือเยอรมนีพัฒนาประกัน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — คปภ.โกอินเตอร์ร่วมมือเยอรมนีดูแลธุรกิจประกันภัยไทย 
นางจันทรา บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ. ได้ร่วมลงนามบันทึกความเข้าใจกับหน่วยงานกำกับดูแลธุรกิจประกันภัยของประเทศเยอรมนี (Bundesanstalt furFinanzdienstleistungsaufsicht : BaFin) การลงนามในบันทึกความเข้าใจฯ ในครั้งนี้ มีวัตถุประสงค์เพื่อส่งเสริมความร่วมมือด้านการกำกับดูแลและพัฒนาระบบการกำกับดูแลธุรกิจประกันภัยให้มีประสิทธิภาพมากยิ่งขึ้น โดยในบันทึกความเข้าใจฯ นี้ จะครอบคลุมถึงการให้ความร่วมมือ คำปรึกษา และการแลกเปลี่ยนข้อมูลที่เกี่ยวข้องกับบุคคลหรือธุรกิจประกันภัย 
นอกจาก คปภ.ยังอยู่ระหว่างการเจรจาประสานความร่วมมือกับสมาคมนักคณิตศาสตร์ประกันภัยของประเทศเยอรมนี (The German Actuarial Association : DAV) ด้านความร่วมมือทางวิชาการเพื่อการพัฒนาบุคลากรประกันภัย ทั้งในเรื่องการกำกับดูแล และประเด็นอื่นๆ ที่เกี่ยวข้อง เช่น คณิตศาสตร์ประกันภัย การจัดการความเสี่ยง การกำหนดอัตราเบี้ยประกันภัย การควบคุมภายใน และเงินสำรองประกันภัย 
ทั้งนี้ BaFin ประเทศเยอรมนี จัดตั้งขึ้นในปี พ.ศ. 2545 มีหน้าที่ในการกำกับดูแลธุรกิจประกันภัย ธุรกิจธนาคารพาณิชย์ และธุรกิจหลักทรัพย์ของประเทศเยอรมนี
อนึ่ง บันทึกความเข้าใจฯ ฉบับนี้ เป็นฉบับที่ 4 ที่สำนักงาน คปภ. ได้จัดทำร่วมกับหน่วยงานกำกับดูแลธุรกิจประกันภัยของต่างประเทศ อันประกอบด้วย สมาคมนายทะเบียนผู้กำกับดูแลธุรกิจประกันภัยของประเทศสหรัฐอเมริกา (National Association of Insurance Commissioners : NAIC) หน่วยงานกำกับดูแลธุรกิจประกันภัยของมลรัฐนิวยอร์ค (New York State Insurance Department : NYSID) ประเทศสหรัฐอเมริกา และหน่วยงานกำกับดูแลธุรกิจประกันภัยของประเทศแคนาดา (Office of the Superintendent of Financial Institutions : OSFI)